钦定古今图书集成/方舆汇编/职方典/第1522卷 > 《文笔洞纪功铭》戴燝
## 钦定古今图书集成/方舆汇编/职方典/第1522卷 > 《文笔洞纪功铭》戴燝

三山苗为思、铜患者，历年多，不可记矣。万历甲寅冬，
因两台缺，彼丑谓大兵难动，益肆匪茹，居民苦之。观
察刘公观光文武壮猷，赫然为地方请命。会守道黄
公文炳行部至，公识达天人，望气而知彝氛之不竞
也。总戎邓公锺赤心报国，思灭此朝食，因相与商略
机宜，秣马厉刃，鼓而歼之。由冬而春，徂夏获，丑献馘
“功，收全胜者三。”父老相传，以为百馀年来未有焉。盖
自吴受月之纠红苗掠戎满屯也，而后有水银山之
役；自龙朝贵等之攻凯文营也，而后有黄柏山之役；
自贼之挟陈汤铭而负固桶寨也，而后有牛角之役。
计兵则仅三千三百有奇，计饷则不动藩帑丝毫，乃
能深入窟穴，冒险芟薙，使渠魁授首，群党骈戮，假息
馀魂，乞降恐后。神人之夙愤快矣，大汉之先声恢矣！
宜筑京观，以示来者。适戴子校士兹土事竣，登临至
文笔洞，徘徊久之，曰：“是可借洞中片石，以为燕然之
封，岂可令孟坚敻视千载诸大夫？”国人皆曰：“可。”遂勒
之铭曰：望彝氛兮戎甲鸣，命超距兮犁其庭。发挽妙
兮陈云惊，士慷慨兮各先登，除凶顽兮血洒坰。凯歌
奏兮振威灵，不复反兮嗣南征。